A tous ceux qui ces presentes lettres verront: Jehan Tribolé, le jeune, licencié-ès-lois et Guillaume Mariotte, gardes du scel de la prévosté d’Auxerre, salut. Sçavoir faisons que pardevant Estienne Champfremeux, clerc tabellion juré du roy, nostre sire en la cour de ladite prévosté, vint en sa personne Jaquot Clément demorant à Aucerre, lequel recognut et confessa en droit pardevant ledit juré lui vendu et vendit en nom de vençon pure et parfaite, quitta, céda, cessa, octroya, transporta et délaissa à tousjours et perpétuellement et héréditablement, sans espérance d’aucun rappel, aux bourgeois et habitants de ladite ville d’Aucerre, pour et au profit et utilité du fait commun d’icelle ville, desdiz habitans et de leurs successeurs ou ayans cause, à ce présent et acceptant pour lesdits habitans Jacquot Cousinot, procureur d’iceulx habitans sur ledit fait commun, tout le sablon et harène que lesdits habitans, par eulx ou leur certain commandement pour eulx, pourront prendre, avoir et lever en un quartier d’héritages ou à présent a vigne, à prendre ledit quartier pardevers le grant chemin commun; lequel héritage ledit vendeur disoit avoir séant ou finage d’Aucerre ou lieu que len dit le pertuis au Borne, tenant d’une part audit chemin commun par où l’en va de la porte du Temple à la croix de Chalendesmas; c’est à sçavoir que ledit quartier se doit prendre au travers en venant et aboutissant à la vigne Germain fils Jaquot Vivien, et de l’autre bout aboutissant à la vigne de l’Hostel-Dieu de Saint-Etienne d’Aucerre, et par dessus à la terre que tient ledit vendeur des religieux de Vézelay. Cette vente faite pour le prix et somme de dix livres tournois pour ce payées, baillés et délivrées desdiz habitans audit vendeur, si comme il disoit, et s’en tient pour bien content et agrée pardevant lesdits jurez; et lesdits habitants et leurs successeurs en quitta et clama quittes à toujours. De laquelle chose ainsi vendue et comme dit est, led. vendeur se devestit et desaisit en la main dudit juré, et voult et consentit que Iesd. habitans, pour eulx et ceulx que dit est, par le bail et tradition de ces lettres en fussent vestus et saisis, en nom et titres de loyal achapt, en transportant de lui esdiz achepteurs et en leurs successeurs tout le droit, toute l’action, la saisine et possession, la propriété et vraye seignorie, et tout aultre droit quelquonque que il a en ladite chose ainsi vendue, comme dit est, avoit et povoit avoir à quelconque tiltre et pour quelconque cause et raison que ce fust ou peut-estre. Et promit ledit vendeur, par la foi de son corps pour ce baillée en la main dud. juré que contre cette présente vente et octroi, cette quittance et ces conventions ne contre aucunes d’icelles jamais ne viendra, ne fera ou consentira venir ne en ladite chose ainsi vendue, comme dit est, aucune chose ne aucun droit ne demendera ou réclamera, ne fera demander ni réclamer, par lui ne par aultres, mais la garantira, délivrera et deffendra ausditz habitans et à leurs ayant cause envers et contre tous, en jugement et dehors, toutes et quantes fois que mestier et requis en sera soit la chose convaincue ou non, franchement et quittement de tous faiz, de toutes charges, services, servitudes, obligations, alienations et de tous aultres empêchemens quelconques, et rendra et restablira tous coustz, dommaiges, missions, interest et dépens qui seroient faits ou soubstenuz pour deffault de ladite garantie porter et pour les autres conventions dessusdites toutes et chacunes d’icelles mieux et plus fermement garder, tenir, entériner et accomplir par la manière que dit est, ledit vendeur en obligea et a obligé ausdiz habitans et à leurs ayans cause, lui, ses hoirs tous ses biens et les biens de ses hoirs, meubles et nonmeubles présens et avenir, lesquieulx quant à ceux il soubzmit à la juridiction et coercition de la cour de ladite prévosté et à toutes autres où qu’il face mansion, pour être contraint et justicié par la prise et explectation de tous sesdiz biens, renonçant en ce fait par sadite foi à toutes les choses qui contre ces lettres pouvoient estre dites ou opposées. Présent ad ce Droyn Duvaul et Jehan Mignon. En tesmoing de laquelle chose nous, au rapport dudit juré, avons scellé ces lettres dudit scel de ladite prevosté. Donné l’an de grace mil quatre cens et seize le septiesme jour du mois de novembre. Champfremeux.